En ung bilist kan stå til op til et års fængsel for at have kørt vanvidskørsel ved Den Jyske Håndværkerskole i Hadsten i februar.

Han ramte en 14-årig dreng på en vej, hvor man kun må køre 30 kilometer i timen.

- Men vi mener, at han kørte tæt på tre gange så hurtigt. Knapt 90 kilometer i timen, siger anklager Iben Holm, der har rejst tiltale mod manden for vanvidskørsel.

Den 14-årige dreng, der blev ramt, var i skolepraktik på håndværkerskolen den 20. februar. Han stod og ventede på vejen foran skolen, da to biler kørte om kap.

Bag rattet i den ene bil sad ifølge politiet den 23-årige mand, som blev overrasket, da en bil foran ham ville svinge til venstre.

- Så forsøger han at undvige og mister herredømmet over bilen. Den skrider op over fortovet i venstre side af kørebanen. Der står så den 14-årige dreng, der bliver ramt, fortæller Iben Holm.

Drengen kom i klemme mellem bilen og nogle store kampesten og fik alvorlige skader på begge sine ben.

Politiet oplyste efter ulykken, at den 23-årige fik frakendt kørekortet allerede i 2015, og i oktober sidste år blev han anholdt for at køre alligevel og i narkopåvirket tilstand.

Nu risikerer den 23-årige omkring et års fængsel for at have kørt særligt hensynsløst, som han nu er blevet tiltalt for.